PATVIRTINTA

Rokiškio rajono savivaldybės tarybos

2018 m. gegužės 25 d. sprendimu Nr. TS-

**PANEMUNĖLIO UNIVERSALAUS DAUGIAFUNKCIO CENTRO IR**

**ROKIŠKIO RAJONO PANEMUNĖLIO PAGRINDINĖS MOKYKLOS**

**REORGANIZAVIMO SĄLYGŲ APRAŠAS**

**I SKYRIUS**

**BENDROSIOS NUOSTATOS**

1. Rokiškio r. Panemunėlio universalaus daugiafunkcio centro ir Rokiškio r. Panemunėlio pagrindinės mokyklos reorganizavimo sąlygų aprašas (toliau – Aprašas) nustato biudžetinės įstaigos – Rokiškio r. Panemunėlio universalaus daugiafunkcio centro (toliau ‒ Panemunėlio UDC) reorganizavimo tvarką, prijungiant prie dalyvaujančios reorganizavime Rokiškio r. Panemunėlio pagrindinės mokyklos.

2. Šis Aprašas parengtas vadovaujantis Lietuvos Respublikos vietos savivaldos įstatymo 16 straipsnio 2 dalies 21 punktu, Lietuvos Respublikos civilinio kodekso 2.96 straipsniu, 2.97 straipsnio 3 dalimi, 2.99, 2.101 ir 2.103 straipsniais, Lietuvos Respublikos biudžetinių įstaigų įstatymo 4 straipsnio 2 dalimi, 3 dalies 4 ir 7 punktais, 4 dalimi, 14 straipsniu, Lietuvos Respublikos švietimo įstatymo 44 straipsnio 2 dalimi, Rokiškio rajono savivaldybės tarybos 2018 m. kovo mėn. 23 d. sprendimu Nr. TS-71 „Dėl sutikimo reorganizuoti Rokiškio r. Panemunėlio universalų daugiafunkcį centrą, prijungiant jį prie Rokiškio r. Panemunėlio pagrindinės mokyklos“.

**II SKYRIUS**

**REORGANIZUOJAMA IR REORGANIZAVIME DALYVAUJANČIOS ĮSTAIGOS**

3. Reorganizuojamas juridinis asmuo – Rokiškio r. Panemunėlio universalus daugiafunkcis centras:

3.1. teisinė forma – biudžetinė įstaiga;

3.2. buveinė ‒ Stoties g. 16, Panemunėlio glž. st., LT-42326Rokiškio r.;

3.3. kodas – 302662475;

3.4. registras, kuriame kaupiami ir saugomi Rokiškio r. Panemunėli UDC duomenys – Lietuvos Respublikos valstybės įmonė Registrų centras (Juridinių asmenų registras).

4. Dalyvaujantis reorganizavime juridinis asmuo – Rokiškio r. Panemunėlio pagrindinė mokykla:

4.1. teisinė forma – biudžetinė įstaiga;

4.2. buveinė – Kamajų g. 11, Panemunėlio glž. st., LT-42326, Rokiškio r.;

4.3. kodas 190251195;

4.4. registras, kuriame kaupiami ir saugomi Rokiškio r. Panemunėlio pagrindinės mokyklos duomenys – Lietuvos Respublikos valstybės įmonė Registrų centras (Juridinių asmenų registras).

**III SKYRIUS**

**REORGANIZAVIMO BŪDAS IR TIKSLAS**

5. Reorganizavimo būdas – biudžetinės įstaigos, Rokiškio r. Panemunėlio UDC, reorganizavimas jungimo būdu, prijungiant prie biudžetinės įstaigos Rokiškio r. Panemunėlio pagrindinės mokyklos.

6. Po reorganizavimo pasibaigsianti biudžetinė įstaiga ‒ Rokiškio r. Panemunėlio UDC.

7. Po reorganizavimo veiksianti biudžetinė įstaiga ‒ Rokiškio r. Panemunėlio mokykla-daugiafunkcis centras.

8. Reorganizavimo tikslas – užtikrinant kokybišką įstaigai priskirtų funkcijų vykdymą, didinti švietimo įstaigų administravimo efektyvumą.

9. Po reorganizavimo veiksianti biudžetinė įstaiga – Rokiškio r. Panemunėlio mokykla-daugiafunkcis centras, kuris vykdys ikimokyklinio, priešmokyklinio, pradinio, I dalies pagrindinio ugdymo programas, neformaliojo vaikų ir suaugusiųjų švietimo programas, teiks edukacines, kultūrines veiklas, sportines ir socialines paslaugas Rokiškio r. Panemunėlio seniūnijos bendruomenei, kurios savininko teises ir pareigas įgyvendinanti institucija ‒ Rokiškio rajono savivaldybės taryba.

**IV SKYRIUS**

**MOMENTAS, NUO KURIO PASIBAIGIANČIOS BIUDŽETINĖS ĮSTAIGOS TEISĖS IR PAREIGOS PEREINA PO REORGANIZAVIMO VEIKIANČIAI BIUDŽETINEI ĮSTAIGAI**

10. Pasibaigus reorganizavimui, baigiasi Rokiškio r. Panemunėlio UDC teisės ir pareigos, kurios nuo 2018 m. rugpjūčio 31d. pereina tęsiančiai veiklą po reorganizavimo Rokiškio r. Panemunėlio mokyklai-daugiafunkciui centrui.

11. Reorganizuota biudžetinė įstaiga – Rokiškio r. Panemunėlio UDC baigia veiklą nuo jo išregistravimo iš Juridinių asmenų registro dienos, bet ne vėliau kaip 2018 m. rugpjūčio 30 d.

12. Reorganizuojamos biudžetinės įstaigos, Rokiškio r. Panemunėlio UDC, direktorius pagal 2018 m. rugpjūčio 1 d. būklę, atlieka šios biudžetinės įstaigos turto inventorizaciją, sudaro ilgalaikio nekilnojamojo, ilgalaikio, trumpalaikio, nematerialiojo ir kito turto sąrašus, archyvo ir kitų dokumentų sąrašus, kurie bus perduodami po reorganizavimo veikiančiai Rokiškio r. Panemunėlio mokyklai-daugiafunkciui centrui, pasirašant perdavimo-priėmimo aktus iki 2018 m. rugpjūčio 30 d. (imtinai).

13. Po reorganizavimo pasibaigiančios biudžetinės įstaigos archyvo dokumentai perduodami Lietuvos Respublikos dokumentų ir archyvų įstatymo nustatyta tvarka Rokiškio r. Panemunėlio mokyklai-daugiafunkciam centrui.

**V SKYRIUS**

**REORGANIZAVIMO PRIEMONĖS**

14. Panemunėlio UDC įgijus reorganizuojamos įstaigos statusą, Panemunėlio UDC direktorius tik suderinęs su Panemunėlio pagrindinės mokyklos direktoriumi, turi teisę priimti į darbą naujus darbuotojus, sudaryti su jais darbo bei kitas sutartis.

15. Panemunėlio pagrindinės mokyklos direktorius ir Panemunėlio UDC direktorius teisės aktų nustatyta tvarka surengia konsultacijas su darbuotojų atstovais apie būsimą darbo sąlygų pasikeitimą ar būsimą atleidimo iš darbo, kad būtų išvengta numatomų pertvarkymų neigiamų pasekmių ar jos būtų sušvelnintos. Po konsultacijų įspėja darbuotojus, kurių pareigybės perkeliamos į Panemunėlio mokyklą-daugiafunkcį centrą, apie darbo sąlygų pasikeitimą. Jei darbuotojai sutinka, paimami jų sutikimai. Darbuotojai nesutinkantys dirbti pakeistomis darbo sąlygomis, įstatymų nustatyta tvarka atleidžiami iš darbo.

16. Reorganizuojamos biudžetinės įstaigos kreditorius turi teisę reikalauti prievolę nutraukti ar ją įvykdyti prieš terminą, taip pat atlyginti nuostolius, jei tai numatyta sandoryje ar yra pagrindas manyti, kad prievolės įvykdymas dėl reorganizavimo pasunkės, ir jei kreditoriaus reikalavimu biudžetinė įstaiga papildomai neužtikrino prievolių įvykdymo.

17. Ne vėliau kaip iki 2018 m. rugpjūčio 30 d. teisės aktų nustatyta tvarka Panemunėlio UDC išregistruojamas iš valstybės įmonės Registrų centro.

18. Iki 2018 m. rugpjūčio 30 d. teisės aktų nustatyta tvarka valstybės įmonėje Registrų centre turi būti registruoti Panemunėlio mokyklos-daugiafunkcio centro nuostatai.

19. Reorganizavimas vykdomas ir prievolės baigiamos vykdyti iš Panemunėlio UDC ir Panemunėlio pagrindinės mokyklos patvirtintų biudžetinių asignavimų.

**VI SKYRIUS**

**BAIGIAMOSIOS NUOSTATOS**

20. Reorganizuojamo Panemunėlio UDC direktorius privalo užtikrinti biudžetinės įstaigos nepertraukiamą veiklą.

21. Pasirašius turto perdavimo-priėmimo aktus, Panemunėlio UDC ir Panemunėlio pagrindinės mokyklos antspaudai ir spaudai sunaikinami įstatymų nustatyta tvarka.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Rokiškio r. Panemunėlio UDC direktorė Laima Samuilovienė

Rokiškio r. Panemunėlio pagrindinės mokyklos direktorė Inga Belovienė